
Arviointisanasto, Toinen kotimainen kieli ja Vieraat kielet
	Käsite
	Määrittely

	Aineisto
	Kirjallinen, suullinen, digitaalinen tai virtuaalinen  sisältö, jota käytetään lukemalla, puhumalla, kuuntelemalla tai katsomalla.  	

	Eurooppalainen kielisalkku
	Eurooppalainen kielisalkku (EKS) on oppilaan oma
kuvaus hänen kielten opiskelunsa kehittymisestä
useampien vuosien ajalta.  EKS tekee näkyväksi
oppilaan kielen oppimista ja se tukee kielen 
oppijan kulttuurien välistä tietoisuutta ja monikielisyyttä.


	Eurooppalainen viitekehys, EVK / CEFR

	Euroopan neuvoston määrittelemä kielitaidon taitotasoasteikko. Eurooppalainen viitekehys (2001) / The Common European Framework of Reference for languages. EVK:n täydennysosa (companion Volume, Euroopan neuvosto 2018) 

	Kehittyvän kielitaidon tasojen kuvausasteikko /
Kehittyvän kielitaidon asteikko
	Eurooppalaisen viitekehyksen pohjalta laadittu suomalainen sovellus, johon oppilaan kielitaidon arviointi perustuu. https://www.oph.fi/sites/default/files/documents/kehittyvan_kielitaidon_asteikko_1.pdf


	Kielellinen päättely
	Kielen ilmiöiden, merkitysten ja käsitteiden avulla tehtyä päättelyä, joka auttaa ymmärtämään muun muassa yksittäisten sanojen merkityksiä, tekstin sisältöä, kielen rakenteita ja näiden välisiä yhteyksiä.

	Kielitieto
	Tietoa kielen rakenteista, merkityksistä, kielen variaatiosta ja käytöstä. Myös tieto kielen normeista, kielen suhteesta kulttuuriin, identiteetteihin ja muihin kieliin on kielitietoa. Kielitiedon käsitteitä ovat muun muassa sanaluokat, aikamuodot, subjekti ja predikaatti.

	Kielitietoisuus
	Kielitietoisuus on käsitys kielen, sen yhteisen ymmärtämisen ja kieliyhteisöihin kohdistuvien asenteiden vaikutuksesta viestintään. Kielitietoisuus näkyy kielenkäyttäjien yhteisissä merkitysneuvotteluissa, joissa viestien ymmärtäminen varmistetaan rakentavan vuorovaikutuksen avulla. Kielitietoisuus rakentuu käsitykselle kielen keskeisestä merkityksestä oppimiseen, vuorovaikutukseen, yhteistyöhön ja identiteettien muodostumiseen sekä yhteiskuntaan sosiaalistumiseen.

	Kulttuuriset käytänteet
	Yksilön ja yhteisön tapa toimia erilaisissa tilanteissa. Muun muassa käytöstavat, ruokaan, pukeutumiseen ja vuorovaikutustilanteisiin liittyvät yksilön tai yhteisön tottumukset sekä toiminta ovat kulttuurisia käytänteitä.

	Lähikäsite
	Tarkempi merkityssisältö. Käytetään substantiivia ”joki” sen sijaan että puhuttaisiin vedestä tai vesistöstä tai käytetään verbiä ”lentää” mennä-sanan sijaan. Kielenpuhujat käyttävät osaamisensa ja asiayhteyden mukaan vaihdellen yleis- ja lähikäsitteitä.

	Maailmankansalaisuus  
	Maailmankansalaisuudella tarkoitetaan tunnetta kuulumisesta laajempaan yhteisöön ja yhteiseen ihmiskuntaan. Se korostaa poliittista, taloudellista, sosiaalista ja kulttuurista keskinäistä riippuvuutta ja paikallisen, kansallisen ja maailmanlaajuisen tason välisiä sidoksia. Se on toimintaa eettisesti ja taloudellisesti kestävällä tavalla kestävää elämäntapaa noudattaen kulttuurienvälisenä osaajana globaalissa toimintaympäristössä.

	6. vuosiluokan jälkeen annettavan lukuvuosiarvioinnin kriteeritaulukot
	https://www.oph.fi/sites/default/files/documents/Toinen%20kotimainen%20kieli%2C%20kriteerit%20%286.%20lk%29.pdf

https://www.oph.fi/sites/default/files/documents/Vieras%20kieli%2C%20kriteerit%20%286.%20lk%29.pdf

	Toimintaympäristö
	Konteksti tai konkreettinen paikka, jossa tekeminen tapahtuu. Esimerkiksi verkkopelaamisen digitaalinen toimintaympäristö on netin ja eri pelien pelialustat. Yhteiskunnallista vaikuttamista voi tapahtua kansalaisjärjestöjen kansainvälisissä tapaamisissa, joka on konkreettinen toimintaympäristö.


	Välitasot
	Kahden taitotason yhdistelmä arviointiin liittyen A-vieraassa kielessä, äidinkielenomaisissa oppimäärissä ja B1-kielessä. Esimerkiksi B1-ruotsissa arvosanan 8 kriteeri on yhdistelmä taitotasoja A1.1 ja A1.2. Kriteeritaulukkoon välitaso merkitään A1.1/A1.2. Välitasoja käytetään A-vieraan kielen tavoitteessa T11 arvosanassa 7, Toisen kotimaisen kielen ruotsin B1-oppimäärissä tavoitteessa T9 arvosanassa 8, Äidinkielenomaisen ruotsin ja finskan tavoitteissa T6-T11 arvosanassa 9.

	Yleisempi käsite
	Yleisempi merkityssisältö. Esimerkiksi käytetään substantiivia ”vesi/vesistö” sen sijaan, että käytettäisiin lähikäsitettä “joki” tai käytetään verbiä ”mennä” lähikäsitteen “lentää” sijaan.  Kielenpuhujat käyttävät osaamisensa ja asiayhteyden mukaan vaihdellen yleis- ja lähikäsitteitä.





